ฝันร้ายของ SAMSUNG
“Samsung ถูกคาดการณ์ว่ากำไรจะลดลงถึง 60%  เมื่อเทียบกับไตรมาสเดียวกันของปีที่แล้ว”  ผลประกอบการที่ลดลงในครั้งนี้ มีส่วนเกี่ยวข้องกับยอดขายสมาร์ตโฟนของ Samsung ที่ชะลอตัวมากขนาดไหน  และเกิดอะไรขึ้นกับบริษัท Samsung กันแน่?  ลงทุนแมนจะเล่าให้ฟัง
5 เม.ย. 2562

ฝันร้ายของ SAMSUNG / โดย ลงทุนแมน
“Samsung ถูกคาดการณ์ว่ากำไรจะลดลงถึง 60% 
เมื่อเทียบกับไตรมาสเดียวกันของปีที่แล้ว”
ผลประกอบการที่ลดลงในครั้งนี้ มีส่วนเกี่ยวข้องกับยอดขายสมาร์ตโฟนของ Samsung ที่ชะลอตัวมากขนาดไหน
และเกิดอะไรขึ้นกับบริษัท Samsung กันแน่?
ลงทุนแมนจะเล่าให้ฟัง
ย้อนไปถึงสมัยที่สมาร์ตโฟนเพิ่งได้รับความนิยมในช่วงแรก
แบรนด์ที่คนส่วนใหญ่เลือกคงหนีไม่พ้น Samsung หรือ Apple (iPhone)
แต่พอเวลาผ่านไป คู่แข่งในตลาดนี้ก็เริ่มเพิ่มมากขึ้นเรื่อยๆ
ไม่ว่าจะเป็นแบรนด์จากจีนอย่าง Huawei, Oppo และ Xiaomi
การเข้ามาของสมาร์ตโฟนจีนทำให้ Samsung
ต้องเผชิญกับการแข่งขันที่รุนแรงโดยเฉพาะอย่างยิ่งในเรื่องของราคา
Samsung ทำจุดสูงสุดในการขายสมาร์ตโฟน
ในไตรมาส 1 ของปี 2014 ด้วยจำนวน 88.5 ล้านเครื่อง
และเริ่มส่งสัญญาณชะลอตัวมาเรื่อยๆ นับแต่นั้นเป็นต้นมา
แม้ว่าในส่วนของสมาร์ตโฟนจะเริ่มชะลอตัวลง
แต่ Samsung เองก็ยังคงได้รับการชดเชยจากรายได้ในส่วนเซมิคอนดักเตอร์ (Semiconductor) แทน
เซมิคอนดักเตอร์ คือ สารกึ่งตัวนำที่ใช้ในการทำอุปกรณ์ อิเล็กทรอนิกส์ต่างๆ
ถ้าเรามาดูสัดส่วนกำไรจากการดำเนินงานย้อนหลัง
ของสมาร์ตโฟนและเซมิคอนดักเตอร์
ปี 2011
สมาร์ตโฟนอยู่ที่ 50%
เซมิคอนดักเตอร์อยู่ที่ 45%
ปี 2014
สมาร์ตโฟนอยู่ที่ 58%
เซมิคอนดักเตอร์อยู่ที่ 35%
และในปี 2018
สมาร์ตโฟนอยู่ที่ 17%
เซมิคอนดักเตอร์อยู่ที่ 76%
แปลว่ากำไรหลักของบริษัท Samsung ในตอนนี้
แทบจะขึ้นอยู่กับธุรกิจเซมิคอนดักเตอร์เพียงอย่างเดียว
และนั่นก็เป็นที่มาว่า กำไรที่ลดลงในครั้งนี้ของ Samsung สาเหตุหลักไม่ใช่สมาร์ตโฟน แต่เป็นเพราะธุรกิจเซมิคอนดักเตอร์..
ทำไมธุรกิจเซมิคอนดักเตอร์ถึงหดตัวลง?
หลายคนน่าจะเคยได้ยินเรื่องเกี่ยวกับธุรกิจ Cloud
Cloud คือ การที่เราสามารถเข้าถึงข้อมูลของเราได้จากอินเทอร์เน็ต และไม่ต้องเก็บข้อมูลไว้กับตัวผู้ใช้
โดยผู้ให้บริการ Cloud จะสร้างดาต้าเซ็นเตอร์เพื่อเก็บข้อมูลแทน
ซึ่งดาต้าเซ็นเตอร์นี้เองเป็นหนึ่งในธุรกิจที่ใช้เซมิคอนดักเตอร์เป็นจำนวนมาก
Cloud ได้กลายเป็นหนึ่งในเมกะเทรนด์ในช่วงที่ผ่านมาเนื่องจากการพัฒนาอย่างรวดเร็วของเทคโนโลยีและตามมาด้วยข้อมูลที่เพิ่มขึ้นอย่างมหาศาล
อย่างไรก็ตามในปีที่ผ่านมา การเติบโตในอุตสาหกรรมนี้เริ่มจะชะลอตัวลง
ไม่เพียงเท่านั้น เซมิคอนดักเตอร์ยังได้รับผลกระทบจากอุตสาหกรรมสมาร์ตโฟนที่ซบเซาลง
จากกรณีของ Apple ที่ลดการคาดการณ์ยอดขายเมื่อต้นปีนี้ และสงครามการค้าระหว่างจีนกับสหรัฐอเมริกา
ดูเหมือนว่าธุรกิจหลักของ Samsung กำลังชะลอตัวไปหมดราวกับฝันร้าย
อย่างไรก็ตาม
การเข้ามาในธุรกิจ 5G ของ Samsung ก็ถือว่าเป็นที่น่าจับตามองเลยทีเดียว
เมื่อกลางเดือนสิงหาคมปีที่แล้ว Samsung ได้ประกาศว่าบริษัทได้มีการพัฒนาโมเด็มเพื่อเตรียมพร้อมสำหรับการเข้าสู่ 5G
ล่าสุด Samsung ได้ประกาศที่จะเริ่มวางขาย Samsung Galaxy S10 5G ซึ่งถือเป็นสมาร์ตโฟนรุ่นแรกของ Samsung ที่ถูกปล่อยออกมาสำหรับการรองรับ 5G
และ SK Telecom เตรียมให้บริการ 5G เป็นรายแรกของโลกในเกาหลีใต้
สุดท้ายแล้ว 5G จะทำให้ Samsung กลับมายิ่งใหญ่ได้อีกครั้งหรือไม่ เราคงจะได้เห็นกันในเร็วๆ นี้
แต่ก็ต้องยอมรับว่า ตอนนี้ธุรกิจเดิมของ Samsung กำลังชะลอตัว
ถ้าเมื่อก่อน ถามเราว่า จะซื้อสมาร์ตโฟน Android แบรนด์อะไร
Samsung จะเป็นตัวเลือกแรกเสมอ
แต่ถ้าถามคำถามเดียวกันในตอนนี้
คำตอบของบางคน อาจจะไม่เหมือนเดิมอีกต่อไปแล้ว..
----------------------
อ่านเรื่อง SAMSUNG แล้ว มาอ่านเรื่อง HUAWEI กันต่อได้ที่ 
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-
-
-
-